Inentingsentrums binnekort by GP-skole opgerig‘n Inentingsentrum ter illustrasie. (Foto: Dr. Zweli Mkhize/Twitter) In ŉ desperate poging om Gautengers aan te spoor om teen Covid-19 in te ent, sal inentingsentrums nou by Gautengse skole opgerig word. Dié inentingsprogram maak voorsiening vir leerders van 12 jaar en ouer sowel as hul familielede, skoolpersoneel en gemeenskapslede wat nog nie ingeënt is nie. Die provinsiale regering het Vrydag in ’n verklaring gesê mobiele inentingspanne is aan skole in al vyf distrikte in die provinsie toegeken. “Die skoolgemeenskappe se inentingsprogam sal help om toegang tot gesondheidsorg te verbeter deur skole as inentingsplekke in gebiede met ’n lae entstofopname te gebruik.” Slegs ŉ kwart (23,9%) van kinders in Gauteng tussen die ouderdomme van 12 en 17 jaar oud, is tans teen Covid-19 ingeënt. Dít terwyl minder as die helfte (42%) van volwasse Gautengers reeds een dosis van die entstof ontvang het. Slegs 35% van die provinsie se volwasse bevolking is ten volle teen die koronavirus ingeënt. Meer as 8,5 miljoen entstofdosisse is reeds in Gauteng toegedien, waarvan die meerderheid in Johannesburg, Ekurhuleni en Tshwane toegedien is. Die Wes-Rand het byna die helfte van sy volwasse inwoners ingeënt (48%), gevolg deur Johannesburg (46%). So lyk die inenting van volwassenes in Gauteng: Die provinsiale regering moedig ouers en voogde aan om oop gesprekke oor die voordele van die Covid-19-entstof met hul kinders te voer, sodat hulle ingeligte gesondheidskeuses kan maak.